คลังห่วงบาทแข็งกระทบศก.
คลังเตือนสติ ธปท. ตัดสินใจนโยบายการเงินพลาดทำเกิดวิกฤตเศรษฐกิจ ด้าน ธปท.ชี้เงินบาทแข็งค่าในระดับกลางๆ เทียบกับตลาดเกิดใหม่
7 ก.พ. 2562

คลังเตือนสติ ธปท. ตัดสินใจนโยบายการเงินพลาดทำเกิดวิกฤตเศรษฐกิจ ด้าน ธปท.ชี้เงินบาทแข็งค่าในระดับกลางๆ เทียบกับตลาดเกิดใหม่
นายอภิศักดิ์ ตันติวรวงศ์ รมว.คลัง เปิดเผยว่า ค่าเงินบาทที่แข็งค่าขึ้นต่อเนื่อง เป็นหน้าที่ของธนาคารแห่งประเทศไทย (ธปท.) ต้องดูแล ซึ่งการชี้แจงและการดำเนินการจะต้องทำให้ทันกับสถานการณ์ที่เปลี่ยนแปลงในปัจจุบันด้วย
"วิกฤตเศรษฐกิจต้มยำกุ้งปี 2540 สาเหตุมาจากนโนยบายการเงิน ดังนั้น การดำเนินนโยบายการเงินในปัจจุบันต้องดูให้ดีไม่เป็นปัญหากับเศรษฐกิจเหมือนใน อดีตขึ้นอีก" นายอภิศักดิ์ กล่าว
นายอภิศักดิ์ กล่าวว่า ธปท.ไม่ควรปล่อยให้ค่าเงินบาทของไทยแข็งค่ามาก กว่าประเทศเพื่อนบ้าน เพราะทำให้กระทบการส่งออกและขีดความสามารถในการแข่งขัน ซึ่งควรเข้าไปแทรกแซงให้อยู่ ในระดับที่เหมาะสม ที่ต้องชั่งน้ำหนักผล กระทบต่อการลงทุนและการส่งออก
นายทิตนันท์ มัลลิกะมาส เลขานุการ คณะกรรมการนโยบายการเงิน (กนง.) กล่าวว่า การแข็งค่าของเงินบาทเป็นไป ในทิศทางเดียวกับสกุลเงินตลาดเกิดใหม่อื่น ซึ่งเป็นผลจากปัจจัยภายนอก โดยเฉพาะการที่ธนาคารกลางสหรัฐยังดำเนินนโยบายการเงินผ่อนคลาย ต่อเนื่อง ทั้งนี้การแข็งค่าของเงินบาทตั้งแต่ต้นปี ยังคงอยู่ในระดับกลางๆ เมื่อ เทียบกับสกุลเงินของตลาดเกิดใหม่
นอกจากนี้ อาจมีความเข้าใจว่า การปรับขึ้นอัตราดอกเบี้ยของ กนง.ในครั้งก่อนส่งผลให้เงินทุนไหลเข้าและทำให้เงินบาทแข็งค่าขึ้น แต่ต้นปีไทยมีเงินทุนไหลออกสุทธิจากตลาดพันธบัตร
ทั้งนี้ ค่าเงินบาทเป็นหนึ่งในปัจจัยสำคัญในการประเมินภาพเศรษฐกิจ ซึ่ง กนง.จะติดตามอย่างใกล้ชิด และอาจพิจารณาเข้าดูแลถ้าค่าเงินบาทแข็งค่าอย่างรวดเร็วผิดปกติจนไม่สอดคล้องกับปัจจัยพื้นฐานและกระทบกับการปรับตัวของภาคธุรกิจ
ธนาคารกรุงศรีอยุธยา ระบุว่า หลัง กนง.มีมติคงอัตราดอกเบี้ยนโยบายที่ 1.75% ส่งผลให้เงินบาทแข็งค่าและซื้อขายแถวระดับ 31.25 บาท/ดอลลาร์สหรัฐ นับตั้งแต่ต้นปี เงินบาทแข็งค่า 4% เป็นอันดับต้นๆ ของภูมิภาค และมีมุมมองว่า กนง.น่าจะปรับขึ้นดอกเบี้ยอีก 0.25% ในช่วงครึ่งแรกของปี 2562 ก่อนที่จะหยุดการปรับดอกเบี้ยตลอดปีนี้